ORDE do 23 de febreiro de 2010 pola que se acorda a cesión en propiedade dunha embarcación á Confraría de Pescadores de Lira.
CONSELLERÍA DO MAR — III. OUTRAS DISPOSICIÓNS — 17/03/2010

A Confraría de Pescadores de Lira, o 9 de xaneiro de 2009, solicitou a cesión dunha embarcación, en construción no centro de formación A Aixola, para actividades de divulgación e seguimento da reserva mariña de interese pesqueiro Os Miñarzos.
A Lei 9/1993, do 8 de xullo, de confrarías de pescadores de Galicia, no seu artigo 1, define estas como corporacións de dereito público, dotadas de personalidade xurídica e capacidade de obrar, para o cumprimento dos fins e o exercicio das funcións que lles están encomendadas, atribuíndolles entre outros, segundo o artigo 3.3º c) da citada norma legal, a función de xestionar e administrar aqueles bens patrimoniais que lles sexan cedidos polas administracións públicas.
A Lei 3/1985, do 12 de abril, de patrimonio da Comunidade Autónoma de Galicia, permite a cesión de bens mobles da comunidade autónoma sempre que se dediquen a fins de utilidade pública ou interese social, exixindo o Decreto 50/1989, polo que se aproba o regulamento da citada Lei 3/1985, que a orde de cesión exprese a finalidade concreta á cal a entidade beneficiaria debe destinar o ben, así como as súas condicións.
Tal é o caso da embarcación tipo planadora construída no centro de formación A Aixola, no desenvolvemento das prácticas formativas. A Consellería do Mar non vai empregar o dito ben e concorren circunstancias que aconsellan acceder á mencionada solicitude.
Para tal fin, a Consellería do Mar tramitou o expediente de cesión, de conformidade co disposto no artigo 35 bis da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto, e en uso das facultades que me confiren os artigos 34.6º e 38 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º
Acórdase a cesión en propiedade a favor da Confraría de Pescadores de Lira do seguinte ben moble:
Embarcación tipo planadora, das seguintes características:
Eslora: 5,57 m; manga: 2,05 m; puntal: 0,845 m.
Arqueo: 2,12 TRB ou 1,25 GT.
Construción: outubro-2009 a xaneiro-2010, centro de formación A Aixola. Marín (Pontevedra).
Material de casco: poliéster reforzado con fibra de vidro.
Valor actual estimado: 18.000 euros.
Autorización de construción: 9 de novembro de 2009. NIB 365580. Expediente 2009-474-606
Artigo 2º
A cesión queda sometida ás seguintes cláusulas:
a) O ben cedido tal como establecen os artigos 35.bis da Lei 3/1985, do patrimonio da Comunidade Autónoma de Galicia, e 96. bis do Decreto 50/1989, polo que se aproba o seu regulamento, destinarase a fins de utilidade pública ou interese social da Confraría de Pescadores de Lira, concretamente, á realización de actividades de divulgación e seguimento da reserva mariña de interese pesqueiro Os Miñarzos.
b) Coa cesión outorgarase á confraría de pescadores citada a propiedade do ben moble cedido.
c) Se o ben cedido non se aplica ao fin sinalado, se se descoida ou utiliza con grave quebrantamento, ou se incumpren as condicións do acordo, considerarase resolta a cesión e o ben reverterá na Comunidade Autónoma de Galicia, que terá dereito a percibir, logo da taxación pericial, o valor dos detrimentos ou deterioracións que experimenten.
d) Serán por conta da entidade cesionaria todos os gastos de conservación e mantemento do ben moble cedido, así como obter todas as autorizacións precisas para o seu funcionamento de acordo coa lexislación vixente.
Artigo 3º
A devandita cesión formalizarase mediante acta subscrita polo secretario xeral desta consellería ou funcionario en quen delegue, e deberá constar nela o acordo de cesión e a aceptación do cesionario.
Disposicións derradeiras
Primeira.-A Consellería do Mar, a través da secretaría xeral, realizará os trámites necesarios para a efectividade de canto se dispón nesta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 23 de febreiro de 2010.
Rosa Mª Quintana Carballo
Conselleira do Mar